b'\n_START_ARTICLE_\nMartina \xc5\xa0ircelj\n_START_SECTION_\n\xc5\xbdivljenje\n_START_PARAGRAPH_\nRodila se je 25. maja 1930 v Smledniku, kjer je \xc5\xbeivela do za\xc4\x8detka osnovne \xc5\xa1ole. Mater Ivana je izhajala iz kme\xc4\x8dke dru\xc5\xbeine in je bila po poklicu u\xc4\x8diteljica. O\xc4\x8de Vinko je izhajal iz delavske dru\xc5\xbeine in je bil \xc5\xa1olski nadzornik. Po njegovi premestitvi se je s star\xc5\xa1i preselila v Kranj._NEWLINE_Leta 1955 se je poro\xc4\x8dila z Jo\xc5\xbeetom \xc5\xa0ircljem. V zakonu sta se jima rodila dva sinova.\n_START_SECTION_\n\xc5\xa0olanje\n_START_PARAGRAPH_\nOsnovno \xc5\xa1olo in gimnazijo je obiskovala v Kranju, kjer je leta 1949 maturirala. Nato se je vpisala na oddelek za primerjalno knji\xc5\xbeevnost in literarno teorijo v Ljubljani, kjer je med drugim poslu\xc5\xa1ala predavanja profesorjev Stanka Gogala in Antona Ocvirka. Diplomirala je leta 1958 na Filozofski fakulteti v Ljubljani.\n_START_SECTION_\nDelo\n_START_PARAGRAPH_\nFran\xc4\x8dek Bohanec, ravnatelj takratne pionirske knji\xc5\xbenice, jo je leta 1954 zaposlil. Tam je slu\xc5\xbebovala poleg Andre \xc5\xbdnidar, Mi\xc5\xa1e Sepe, Marjane Kobe in Daneta Zajca. V Pionirski knji\xc5\xbenici (dana\xc5\xa1nja Knji\xc5\xbenica Otona \xc5\xbdupan\xc4\x8di\xc4\x8da) v Ljubljani je delala do leta 1975, v kateri je bila od leta 1960 vodja. Specializirala se je za podro\xc4\x8dje slovenskega mladinskega in \xc5\xa1olskega knji\xc5\xbeni\xc4\x8darstva (M\xc3\xbcnchen 1960, Leicester 1972). Od leta 1964 do 1974 je predavala mladinsko literaturo na Pedago\xc5\xa1ki akademiji v Ljubljani. Leta 1961 je za\xc4\x8dela voditi Sekcijo za mladinske knji\xc5\xbenice, ki je delovala v okviru Sekcije za ljudske knji\xc5\xbenice. V letih 1976 do 1979 je bila raziskovalka na univerzi v Nairobiju, med 1979 in 1992 pa bibliotekarska svetovalka oz. pomo\xc4\x8dnica ravnatelja v Narodni in univerzitetni knji\xc5\xbenici v Ljubljani. Ukvarjala se je z vlogo Narodne in univerzitetne knji\xc5\xbenice v univerznem in nacionalnem knji\xc5\xbeni\xc4\x8dnem informacijskem sistemu, s programsko zasnovo za njeno novo stavbo, z nabavo tuje znanstvene literature in s splo\xc5\xa1no dostopnostjo do publikacij in informacij. Strokovno je obravnavala izobra\xc5\xbeevanje knji\xc5\xbeni\xc4\x8darjev, mladinsko knji\xc5\xbeevnost in zalo\xc5\xbeni\xc5\xa1tvo. Delovala je v slovenski, jugoslovanski in mednarodni bibliotekarski strokovni organizaciji. Pripravila je objave ve\xc4\x8d del mladinskih pisateljev (Frane Mil\xc4\x8dinski - Je\xc5\xbeek, 1972; France Bevk, 1984 in 1987; Josip Ribi\xc4\x8di\xc4\x8d, 1986) in zbirke afri\xc5\xa1kih pripovedk (Drevo \xc5\xbeivljenja, 1985).\n_START_SECTION_\nNagrade, priznanja, odlikovanja\n_START_PARAGRAPH_\nLeta 1967 je prejela \xc4\x8copovo diplomo.'